L-ambaxxaturi tal-UE llum ġew infurmati dwar il-ftehim proviżorju li ntlaħaq mal-Parlament Ewropew fit-13 ta' Diċembru dwar qafas ġdid tal- . Dan ser jagħmel il-ħiliet u l-kompetenzi jinftiehmu aħjar u jiffaċilita l-mobilità fl-Ewropa kollha. Huwa ser jistabbilixxi pjattaforma ġdida bbażata fuq il-web li tkopri firxa akbar ta' għodod online u informazzjoni tal-UE dwar il-ħiliet, il-kwalifiki u l-opportunitajiet ta' apprendiment offruti fl-Ewropa. Huwa ser jimmodernizza l-għodod elettroniċi sabiex l-individwi jkunu jistgħu jikkomunikaw aħjar il-ħiliet, il-kwalifiki u l-esperjenzi tagħhom permezz ta' mudelli standardizzati bil-lingwi kollha tal-UE. Mistenni li l-approvazzjoni tal-ftehim mill-istati membri dalwaqt jiġi adottat. S'issa l-Europass kien jinkludi 5 mudelli ta' dokumenti: il-mudell tal-Europass Curriculum Vitae (CV) jippermetti lill-individwi jimlew is-CV tagħhom f'format standardizzat. Fuq tnax-il sena nħolqu online aktar minn 100 miljun CV tal-Europass; is-Suppliment tal-Europass għad-Diploma jinħareġ mill-istituzzjonijiet ta' edukazzjoni għolja lill-gradwati tagħhom flimkien mal-lawrja jew id-diploma tagħhom sabiex dawn il-kwalifiki edukattivi jinftiehmu aħjar, speċjalment barra mill-pajjiż fejn ingħataw; is-Suppliment tal-Europass għaċ-Ċertifikat jinħareġ mill-awtoritajiet edukattivi u ta' taħriġ vokazzjonali lill-istudenti tagħhom flimkien maċ-ċertifikati li jingħatalhom. Huwa jagħti aktar informazzjoni li tagħmel iċ-ċertifikati jinftiehmu aħjar, speċjalment minn min iħaddem jew l-istituzzjonijiet barra mill-pajjiż li joħroġhom; il-Passaport tal-Lingwi Europass jimtela minn kull individwu biex tingħata informazzjoni dwar il-ħiliet lingwistiċi; id-Dokument tal-Europass tal-Mobilità jkun fih kull perjodu organizzat ta' żmien ta' apprendiment jew taħriġ li persuna tqatta' f'pajjiż Ewropew ieħor, li jimtela mill-organizzazzjonijiet lokali jew ospitanti. Il-qafas il-ġdid tal-Europass ser jagħti lin-nies firxa akbar ta' servizzi bħal għodda aħjar għall-ħolqien ta' CVs u profili ta' ħiliet b'mod faċli biex jintuża, għodod ta' awtovalutazzjoni bla ħlas biex jgħinu lill-individwi jevalwaw il-ħiliet tagħhom, informazzjoni mfassla dwar l-opportunitajiet ta' apprendiment fl-Ewropa kollha, u informazzjoni u appoġġ biex jgħinu lill-individwi fir-rikonoxximent tal-kwalifiki tagħhom. Huwa ser jgħin lill-individwi meta jiċċaqalqu minn pajjiż għal ieħor u jkunu qed ifittxu impjieg ġdid jew jinvolvu ruħhom fil-ġestjoni tal-apprendiment u tal-karriera fl-Ewropa kollha. Il-ħiliet iwasslu għal impjiegi ta' kwalità u ħajja aħjar. Il-ftehim li l-istati membri approvaw illum jagħmel il-qafas tal-Europass aktar adattat għall-bżonnijiet ta' bħalissa u huwa aktar faċli biex tużah. Bit-titjib tal-mod li bih jiġu ppreżentati l-ħiliet u l-kwalifiki, jiżdiedu l-opportunitajiet tan-nies li jsibu impjieg fl-Ewropa kollha. Minn mindu ġie stabbilit fl-2004, il-Europass wera li kien wieħed mir-riżorsi ta' ħiliet l-aktar effettivi u magħrufin tal-Ewropa. Issa ser ikun saħansitra aktar adatt għall-bżonnijiet u t-teknoloġija tal-lum. Mailis Reps, President tal-Kunsill u Ministru għall-Edukazzjoni u r-Riċerka tal-Estonja Il-Europass għandu l-għan li jilħaq lill-utenti potenzjali kollha, minn dawk b'livelli baxxi ta' edukazzjoni, nies b'diżabilità, nies akbar fl-età u dawk qiegħda fit-tul san-nies b'edukazzjoni għolja b'litteriżmu diġitali b'saħħtu. Huwa ser ikompli jevolvi biż-żmien skont il-bżonnijiet tal-utenti u sabiex jagħmel l-aktar użu effettiv mill-iżviluppi teknoloġiċi. Il-qafas il-ġdid tal-Europass ser jorbot ukoll ma' għodod u servizzi oħrajn tal-UE li jkopru x-xogħol u l-edukazzjoni u s-sistemi ta' taħriġ bħall-portal tal-mobilità tal-impjiegi EURES sabiex ikun hemm skambju aktar faċli ta' informazzjoni u data, kif ukoll servizzi aktar disponibbli għall-utenti aħħarin. Ir-reviżjoni tad-deċiżjoni dwar il-Europass hija parti mill-Aġenda Ġdida għall-Ħiliet għall-Ewropa, ippreżentata fl-10 ta' Ġunju 2016. Aġenda Ġdida għall-Ħiliet għall-Ewropa